
I VISPĀRĪGĀ INFORMĀCIJA

1. Iepirkuma priekšmets, procedūras veids un paredzamā līguma cena
1.1. Iepirkuma priekšmets – darba apavu, metinātāju apģērba, T-kreklu un cepuru piegāde RP SIA “Rīgas satiksme” darbinieku vajadzībām saskaņā ar Pasūtītāja Iepirkuma nolikuma (turpmāk – Nolikums), Tehniskās specifikācijas – tehniskā piedāvājuma formas (Nolikuma 2.pielikums) un Iepirkuma līguma (Nolikuma 3.pielikums) noteikumiem.
1.2. CPV kodi: 18800000 (Apavi); 18811000 (Ūdensnecaurlaidīgi apavi); 18830000 (Aizsargapavi); 18130000 (Speciālie darba apģērbi); 18331000 (Teniskrekli); 18440000 (Cepures un galvassegas).
1.3. Iepirkuma veids – atklāts konkurss saskaņā ar Sabiedrisko pakalpojumu sniedzēju iepirkumu likumu.
1.4. Kopējā Iepirkuma paredzamā līguma cena: 163 000,00 EUR, neieskaitot PVN.
1.5. Iepirkuma priekšmets sadalīts 14 (četrpadsmit) daļās:
1.4.1. 1. daļa – Darba aizsargsandales S1P ESD SRC (sportiska tipa) – paredzamā līgumcena 30 000,00 EUR bez PVN;
1.4.2. 2. daļa – Darba aizsargsandales S1P ESD SRC – paredzamā līgumcena 10 200,00 EUR bez PVN;
1.4.3. 3. daļa – Darba aizsargkurpes S1P - paredzamā līgumcena 1 100,00 EUR bez PVN;
1.4.4. 4.daļa – Darba aizsargkurpes S3 - paredzamā līgumcena 5 500,00 EUR bez PVN;
1.4.5. 5.daļa – Darba puszābaki S3S - paredzamā līgumcena 40 400,00 EUR bez PVN;
1.4.6. 6.daļa – Darba puszābaki ar siltinājumu S3 - paredzamā līgumcena 12 200,00 EUR bez PVN;
1.4.7. 7.daļa – Gumijas zābaki, īsie S5 - paredzamā līgumcena 900,00 EUR bez PVN;
1.4.8. 8.daļa – Gumijas zābaki, garie S5 - paredzamā līgumcena 1 300,00 EUR bez PVN;
1.4.9. 9.daļa – Siltie gumijas zābaki, īsie S5 - paredzamā līgumcena 1 000,00 EUR bez PVN;
1.4.10. 10.daļa – Siltie gumijas zābaki, garie S5 - paredzamā līgumcena 900,00 EUR bez PVN;
1.4.11. 11.daļa – Metinātāju aizsargapavi S3 - paredzamā līgumcena 1 000,00 EUR bez PVN;
1.4.12. 12.daļa – Metinātāju stulmzābaki S3 - paredzamā līgumcena 1000,00 EUR bez PVN;
1.4.13. 13.daļa – Metinātāju apģērbs – paredzamā līgumcena 20 500,00 EUR bez PVN;
1.4.14. 14.daļa – T-krekli un cepures – paredzamā līgumcena 37 000,00 EUR bez PVN.

2. Iepirkuma identifikācijas numurs: iepirkuma identifikācijas numurs – RS/2026/58

3. Pasūtītāja nosaukums, adrese un citi rekvizīti:
Rīgas pašvaldības sabiedrība ar ierobežotu atbildību "Rīgas satiksme"
Vien. reģ. Nr. 40003619950
Juridiskā adrese: Kleistu iela 28, Rīga, LV - 1067,
Biroja adrese: Vestienas iela 35, Rīga, LV-1035, 
Tālr. 67104800.

4. Pasūtītāja kontaktpersona:
Alena Kamisarova, tālr. +371 67104791, mob.t. +371 28366242, e-pasts: Alena.Kamisarova@rigassatiksme.lv .

5. Paziņojums par līgumu:
Paziņojums par līgumu tiek publicēts Iepirkumu uzraudzības tīmekļvietnē www.iub.gov.lv un Eiropas Savienības oficiālajā vēstnesī. 


6. Piedāvājumu iesniegšanas un atvēršanas vieta, datums, laiks un kārtība
6.1. Iepirkuma procedūras piedāvājumi jāiesniedz ne vēlāk kā līdz piedāvājumu iesniegšanas termiņa beigām, kas norādīts EIS e-konkursu apakšsistēmā šī iepirkuma sadaļā un Iepirkumu uzraudzības biroja tīmekļvietnē attiecīgajā Publikāciju vadības sistēmas paziņojumā.
6.2. Iepirkuma procedūras piedāvājumi jāiesniedz elektroniski Elektronisko iepirkumu sistēmas e-konkursu apakšsistēmā, ievērojot šādas pretendenta izvēles iespējas:
6.2.1. izmantojot e-konkursu apakšsistēmas piedāvātos rīkus, aizpildot minētās sistēmas e-konkursu apakšsistēmā šīs iepirkuma procedūras sadaļā ievietotās formas;
6.2.2. elektroniski aizpildāmos dokumentus elektroniski sagatavojot ārpus Elektronisko iepirkumu sistēmas e - konkursu apakšsistēmas un pievienojot prasībām atbilstošā Elektronisko iepirkumu sistēmas saskarnes laukā (šādā gadījumā pretendents ir atbildīgs par aizpildāmo formu atbilstību dokumentācijas prasībām un formu paraugiem); 
6.3. Ārpus Elektronisko iepirkumu sistēmas e-konkursu apakšsistēmas iesniegtie piedāvājumi tiks atzīti par neatbilstošiem Nolikuma prasībām.
6.4. Sagatavojot piedāvājumu, pretendents ievēro, ka:
6.4.1. Pieteikuma veidlapa un finanšu piedāvājums saskaņā ar e - konkursu apakšsistēmā iepirkuma procedūras profilam pievienotajām dokumentu veidnēm jāaizpilda tikai elektroniski, katrs atsevišķā elektroniskā dokumentā ar Microsoft Office 2010 (vai vēlākas programmatūras versijas) rīkiem lasāmā formātā un jāpievieno tam paredzētajā iepirkuma procedūras profila sadaļā. Tehniskais piedāvājums jāsagatavo kā atsevišķs elektronisks dokuments ar Microsoft Office 2010 (vai vēlākas programmatūras versijas) vai Adobe Acrobat Reader rīkiem nolasāmā formātā, nodrošinot teksta meklēšanas un kopēšanas iespējas;
6.4.2. Iesniedzot piedāvājumu, pretendents to paraksta ar drošu elektronisko parakstu un laika zīmogu vai ar Elektronisko iepirkumu sistēmas piedāvāto elektronisko parakstu. Pretendents pēc saviem ieskatiem dalības pieteikumu, tehnisko piedāvājumu un finanšu piedāvājumu var ar drošu elektronisko parakstu un laika zīmogu parakstīt atsevišķi. Piedāvājumu paraksta persona, kuras paraksta tiesībām ir jābūt nostiprinātām atbilstoši normatīvajos aktos noteiktajam regulējumam. Ja dokumentāciju paraksta pretendenta pilnvarota persona, pievienojot attiecīgu paraksta tiesīgās personas izdotu pilnvaru vai normatīvajos aktos noteiktā kārtībā apliecinātu pilnvarojuma kopiju.
6.5. Piedāvājums jāsagatavo tā, lai nekādā veidā netiktu apdraudēta Elektronisko iepirkumu sistēmas e-konkursu apakšsistēmas darbība un nebūtu ierobežota piekļuve piedāvājumā ietvertajai informācijai, tostarp piedāvājums nedrīkst saturēt datorvīrusus un citas kaitīgas programmatūras vai to ģeneratorus. Ja piedāvājums saturēs kādu no šajā punktā minētajiem riskiem, tas netiks izskatīts. Gadījumā, ja piedāvājums ir šifrēts, pretendentam ne vēlāk kā 15 (piecpadsmit) minūšu laikā pēc piedāvājuma atvēršanas termiņa, jāiesniedz derīga elektroniskā atslēga un parole šifrētā dokumenta atvēršanai. 
6.6. Piedāvājumu atvēršana notiek Elektronisko iepirkumu sistēmā pēc piedāvājumu iesniegšanas termiņa beigām. Piedāvājumu atvēršanas sanāksmes finanšu piedāvājumu kopsavilkums ir pieejams Elektronisko iepirkumu sistēmā.

 II PIEDĀVĀJUMU NOFORMĒŠANAS, IESNIEGŠANAS KĀRTĪBA, INFORMĀCIJAS APMAIŅA
7. [bookmark: bookmark0]Prasības attiecībā uz piedāvājuma noformējumu un iesniegšanu:
7.1. Konkursa piedāvājums jāiesniedz elektroniski Elektronisko iepirkumu sistēmas e-konkursu apakšsistēmā (turpmāk – Apakšsistēma), ievērojot šādas pretendenta izvēles iespējas:
7.1.1. Apakšsistēmas piedāvātos rīkus, aizpildot minētās sistēmas Apakšsistēmā konkursa sadaļā ievietotās formas;
7.1.2. elektroniski aizpildāmos dokumentus elektroniski sagatavojot ārpus Apakšsistēmas un pievienojot atbilstošajām prasībām (šādā gadījumā pretendents ir atbildīgs par aizpildāmo formu atbilstību dokumentācijas prasībām un formu paraugiem);
7.1.3. elektroniski sagatavoto piedāvājumu šifrējot ārpus Apakšsistēmas ar trešās personas piedāvātiem datu aizsardzības rīkiem un aizsargājot ar elektronisku atslēgu un paroli (šādā gadījumā pretendents ir atbildīgs par aizpildāmo formu atbilstību dokumentācijas prasībām un formu paraugiem, kā arī dokumenta atvēršanas un nolasīšanas iespējām).
7.2. Sagatavojot piedāvājumu, pretendents ievēro, ka:
7.2.1. Piedāvājuma dokumenti jāpievieno tam paredzētajā konkursa profila sadaļā;
7.2.2. iesniedzot piedāvājumu, pretendents to paraksta ar drošu elektronisko parakstu un laika zīmogu vai ar Elektroniskās iepirkumu sistēmas piedāvāto elektronisko parakstu.
7.3. Piedāvājuma dokumenti jāparaksta pretendenta pārstāvim (-jiem) ar pārstāvības tiesībām vai tā pilnvarotai (-ām) personai (-ām). Gadījumā, ja pārstāvības tiesības nav konstatējamas no Uzņēmumu reģistra datiem, piedāvājumam jāpievieno dokuments, kas apliecina pretendenta pārstāvja (~u) pārstāvības (paraksta) tiesības.
7.4. Piedāvājums jāsagatavo tā, lai nekādā veidā netiktu apdraudēta Elektronisko iepirkumu sistēmas Apakšsistēmas darbība un nebūtu ierobežota piekļuve piedāvājumā ietvertajai informācijai, tostarp piedāvājums nedrīkst saturēt datorvīrusus un citas kaitīgas programmatūras vai to ģeneratorus, vai, ja piedāvājums ir šifrēts, pretendentam noteiktajā laikā (ne vēlāk kā 15 minūšu laikā pēc piedāvājumu atvēršanas uzsākšanas) jānodrošina iesniegtā piedāvājuma atšifrēšana.
7.5. Piedāvājuma dokumenti sastāv no pieteikuma (paraugs nolikuma 1.pielikumā) pretendenta atlases dokumentiem un pretendenta tehniskā piedāvājuma.
7.6. Pretendenti piedāvājuma dokumentus sagatavo atbilstoši Konkursa nolikumā izvirzītajām prasībām.
7.7. Piedāvājumā iekļautajiem dokumentiem jāatbilst Dokumentu juridiskā spēka likuma, Elektronisko dokumentu likuma, kā arī un Ministru kabineta 2018.gada 4.septembra noteikumu Nr.558 “Dokumentu izstrādāšanas un noformēšanas kārtība” un Ministru kabineta 2005.gada 28.jūnijā noteikumu Nr.473 „Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām prasībām”.
7.8. Piedāvājums jāsagatavo latviešu valodā vai angļu valodā. Citā svešvalodā sagatavotiem piedāvājuma dokumentiem jāpievieno apliecināts tulkojums latviešu valodā vai angļu valodā. Par dokumentu tulkojuma atbilstību oriģinālam atbild pretendents.
7.9. Pretendents sedz visas izmaksas, kas saistītas ar piedāvājuma sagatavošanu un iesniegšanu Pasūtītājam.
7.10. Piedāvājumu Pretendents ir tiesīgs iesniegt par iepirkuma priekšmetu kopumā. Piedāvājuma variantu iesniegšanu Pasūtītājs nepieļauj.
7.11. Pasūtītājs nesedz nekādus izdevumus, kas pretendentiem ir radušies sakarā ar piedāvājuma sagatavošanu un iesniegšanu.

8. Informācijas apmaiņa
8.1. Saziņa starp Pasūtītāju un ieinteresētajiem piegādātājiem iepirkuma ietvaros notiek latviešu vai angļu valodā, rakstiski.
8.2. Iepirkuma komisijai ir tiesības pieprasīt papildus informāciju, lai precizētu datus par iesniegtajiem pretendentu atlases dokumentiem un tehnisko vai finanšu piedāvājumu, kā arī pieprasīt pretendentam uzrādīt iesniegto dokumentu kopiju oriģinālus.
8.3. Ieinteresētie piegādātāji var saņemt Konkursa dokumentus un ar tiem iepazīties Pasūtītāja interneta vietnē www.rigassatiksme.lv, sadaļā “Iepirkumi un izsoles” un elektronisko iepirkumu sistēmā apakšsistēmā „e-konkursi” https://www.eis.gov.lv/EKEIS/Supplier.
8.4. Iepirkuma komisija pēc iespējamā pretendenta rakstveida pieprasījuma, ja šis pieprasījums saņemts laikus, sagatavo papildus informāciju par konkursa nolikumu un 5 (piecu) darba dienu laikā, bet ne vēlāk kā 6 (sešas) dienas pirms piedāvājumu iesniegšanas termiņa beigām, nosūta šo informāciju iespējamam pretendentam, kurš pieprasījis informāciju. Vienlaikus ar papildus informācijas nosūtīšanu iespējamam pretendentam, šī informācija tiek ievietota Elektronisko iepirkumu sistēmas tīmekļa vietnē www.eis.gov.lv un Pasūtītāja interneta vietnē www.rigassatiksme.lv. 
8.5. Iepirkuma komisija var izdarīt grozījumus konkursa nolikumā, par tiem nosūtot paziņojumus Iepirkumu uzraudzības birojam. Ne vēlāk kā vienu dienu pēc tam, kad paziņojums par grozījumiem iesniegts Iepirkumu uzraudzības birojam publicēšanai, informācija par grozījumiem tiek ievietota Elektronisko iepirkumu sistēmas tīmekļa vietnē www.eis.gov.lv un Pasūtītāja interneta vietnē www.rigassatiksme.lv.  

9. Piedāvājuma derīguma termiņš
9.1. Piedāvājuma derīguma termiņš sākas no tā iesniegšanas brīža un ir spēkā 6 (sešus) mēnešus. 
9.2. Pamatojoties uz Pasūtītāja rakstisku lūgumu, pretendents var pagarināt piedāvājuma derīguma termiņu. Pretendentam sava piekrišana vai noraidījums jāsniedz rakstveidā.

10. Piedāvājuma sastāvs
10.1. Piedāvājumi iesniedzami atbilstoši  iepirkuma nolikumā iekļautajiem paraugiem. Pretendentu piedāvājums sastāv no: 
10.1.1. pieteikuma, kas sagatavots atbilstoši 1. pielikuma paraugam;
10.1.2. pretendenta atlases dokumentiem, kas sagatavoti atbilstoši iepirkuma nolikuma 18. punktā noteiktajām prasībām;
10.1.3. Tehniskā piedāvājuma, kas sagatavots saskaņā ar nolikuma 2. pielikumu un atbilstoši 19.1.-19.2. punktu prasībām.
10.1.4. Finanšu piedāvājuma, kas sagatavots saskaņā ar nolikuma 3. pielikumu un atbilstoši 19.4. - 19.5. punktu prasībām.

11. Piedāvājuma apjoms
11.1. Piedāvājumu pretendents ir tiesīgs iesniegt par visu attiecīgo iepirkuma priekšmeta daļu vai vairākām daļām. Nepilnīgi piedāvājumi nav atļauti. Piedāvājuma variantu iesniegšanu Pasūtītājs nepieļauj.

III INFORMĀCIJA PAR IEPIRKUMA PRIEKŠMETU
12. Iepirkuma priekšmets 
12.1. Iepirkuma priekšmets: piegādātājam jāveic darba apavu, metinātāju apģērba, T-kreklu un cepuru piegāde.
12.2. Preces apraksts: katrai iepirkuma daļai norādīts Tehniskajā specifikācijā un tehniskā piedāvājuma formā (2.pielikums). 
12.3. Iepirkuma līguma izpildes termiņš: 2 (divi) gadi no iepirkuma līguma noslēgšanas brīža.
12.4. Preces piegādes termiņš: Prece jāpiegādā 14 dienu laikā no pasūtījuma veikšanas brīža.
12.5. Preces piegādes vieta: Pasūtītāja struktūrvienības Rīgas teritorijas robežās.
12.6. Garantijas termiņš: ir ne mazāks kā 12 (divpadsmit) mēneši no piegādes brīža. 

13. Līguma izpildes laiks un vieta
13.1. Iepirkuma līguma projekts ir pievienots nolikumam kā 3.pielikums un kalpos par pamatu iepirkuma līguma noslēgšanai starp Pasūtītāju un iepirkuma uzvarētāju.\
13.2. Iepirkuma līguma pielikumi tiks izstrādāti pēc iepirkuma uzvarētāja paziņošanas saskaņā ar nolikumā, tā pielikumos un iepirkuma uzvarētāja piedāvājumā ietverto informāciju.
13.3. Norēķini starp Pasūtītāju un Izpildītāju tiek veikti saskaņā ar iepirkuma līguma (3.pielikums) 3.punktā noteikto kārtību.
13.4. Līguma izpildes vieta – Rīga.

IV PRETENDENTU ATLASES PRASĪBAS
14. Pretendenta izslēgšanas noteikumi
14.1. Pasūtītājs izslēdz pretendentu no dalības Konkursā, ja uz pretendentu ir attiecināms jebkurš no Sabiedrisko pakalpojumu sniedzēju iepirkumu likuma 48.panta otrajā daļā noteiktajiem gadījumiem. 
14.2. Pasūtītājs izslēdz pretendentu no dalības Konkursā, ja uz pretendentu ir attiecināms jebkurš no Starptautisko un Latvijas Republikas nacionālo sankciju likuma 11.1 panta pirmajā daļā noteiktajiem gadījumiem. 
14.3. Pretendentu izslēgšanas gadījumi tiks pārbaudīti Sabiedrisko pakalpojumu sniedzēju iepirkumu likuma 48.pantā noteiktajā kārtībā. 
14.4. Uz apakšuzņēmējiem, kuru sniedzamo pakalpojumu vērtība ir vismaz 10 000,00 eur (desmit tūkstoši eiro) no kopējās iepirkuma līguma vērtības, attiecas nolikuma 14.1. punktā minētie izslēgšanas nosacījumi.
14.5. Pasūtītājs veic pārbaudi un izslēdz Pretendentu no dalības Iepirkumu procedūrā, ja tiek konstatēti 2022.gada 8.aprīļa Padomes Regulas 2022/576, ar kuru groza Regulu Nr. 833/2014 par ierobežojošiem pasākumiem saistībā ar Krievijas darbībām, kas destabilizē situāciju Ukrainā, 1.panta 23.punktā iekļautajā 5.k panta 1.punktā noteiktie gadījumi.

15. Prasības profesionālās darbības veikšanā
15.1. Pretendentam vai, ja pretendents ir piegādātāju apvienība (turpmāk – apvienība) – visiem apvienības dalībniekiem, ir jābūt reģistrētiem Komercreģistrā vai, ja pretendents ir ārvalstu persona – reģistrētam atbilstoši attiecīgās valsts normatīvo aktu prasībām.

16. Prasības pretendenta tehniskajām un profesionālajām spējām
16.1. Pretendentam attiecībā uz katru iepirkuma daļu, par kuru tas iesniedz piedāvājumu, pēdējo 3 (trīs) gadu laikā (2023., 2024., 2025. un 2026. gadā līdz piedāvājuma iesniegšanas dienai) ir jābūt ir izpildītiem vismaz 2 (diviem) līgumiem, kuru ietvaros ir piegādāti un/vai izgatavoti attiecīgajai iepirkuma daļai līdzvērtīgi apavi un/vai apģērbi.

V PRETENDENTA ATBILSTĪBAS PĀRBAUDE
(ATLASES DOKUMENTI)

17. Lai Pasūtītājs izvērtētu pretendentu un pretendents apliecinātu savu atbilstību nolikuma IV sadaļā paredzētajām prasībām, pretendentam jāiesniedz sekojoši dokumenti:
17.1. ja pretendents ir ārvalstu persona, tam jāiesniedz reģistrācijas apliecības kopija vai izdruka no attiecīgās valsts publiskās datubāzes, kas apliecina atbilstību nolikuma 16.1. punktam. Attiecībā uz Latvijas Republikā reģistrētiem pretendentiem Pasūtītājs par šo pretendentu atbilstību nolikuma 16.1.punktam pārliecinās attiecīgo informāciju iegūstot publiskajā datubāzē;
17.2. Lai noskaidrotu pretendenta atbilstību Pasūtītāja izvirzītajām atlases prasībām, Pasūtītājs pārbaudīs par pretendentu pieejamo informāciju publiskās datubāzēs.
17.3. Pretendentam jāiesniedz informācija par pretendenta pieredzi piegādēs, atbilstoši Nolikuma 16.1. punktam, pēc šādas tabulas:
	Nr.
p. k.
	Pasūtītājs 
	Piegādātās Preces īss apraksts
	Līguma izpildes termiņš
	Pasūtītāja kontaktpersonas vārds, uzvārds, e-pasts, telefona numurs

	1. 
	
	
	
	

	2. 
	
	
	
	

	…
	
	
	
	



17.4. Izziņas un citus dokumentus, kurus izsniedz Latvijas kompetentās institūcijas, Pasūtītājs pieņem un atzīst, ja tie izdoti ne agrāk kā vienu mēnesi pirms iesniegšanas dienas, bet ārvalstu kompetento institūciju izsniegtās izziņas un citus dokumentus Pasūtītājs pieņem un atzīst, ja tie izdoti ne agrāk kā sešus mēnešus pirms iesniegšanas dienas, ja izziņas vai dokumenta izdevējs nav norādījis īsāku tā derīguma termiņu.
17.5. Apliecinot atbilstību prasībām attiecībā uz pretendenta tehniskajām un profesionālajām spējām, pretendents var balstīties uz citu personu iespējām neatkarīgi no savstarpējo attiecību tiesiskā rakstura. Šādā gadījumā pretendents pierāda Pasūtītājam, ka tā rīcībā būs nepieciešamie resursi, iesniedzot šo uzņēmēju apliecinājumu vai vienošanos par nepieciešamo resursu nodošanu pretendenta rīcībā. Pretendents, lai apliecinātu profesionālo pieredzi vai Pasūtītāja prasībām atbilstoša personāla pieejamību, var balstīties uz citu personu iespējām tikai tad, ja šīs personas sniedz pakalpojumu, kura izpildei attiecīgās spējas ir nepieciešamas. 
17.6. Pretendents savā piedāvājumā norāda visus tos apakšuzņēmējus vai apakšuzņēmēju apakšuzņēmējus, kuru sniedzamo pakalpojumu vērtība ir 10 000 EUR bez PVN vai lielāka, katram šādam apakšuzņēmējam izpildei nododamo iepirkuma līguma daļu, un pievieno vienošanos, kurā norādīti apakšuzņēmējam nododamo darbu veidi, šo darbu apjoms procentos no piedāvātās kopējās līguma cenas, un kurā apakšuzņēmējs apliecina gatavību veikt šos darbus, gadījumā, ja pretendents tiks atzīts par uzvarētāju. Apakšuzņēmēja sniedzamo pakalpojumu kopējo vērtību nosaka, ņemot vērā apakšuzņēmēja un visu attiecīgā iepirkuma ietvaros tā saistīto uzņēmumu sniedzamo pakalpojumu vērtību. Šā punkta izpratnē par saistīto uzņēmumu uzskata kapitālsabiedrību, kurā saskaņā ar koncerna statusu nosakošajiem normatīvajiem aktiem apakšuzņēmējam ir izšķirošā ietekme vai kurai ir izšķirošā ietekme apakšuzņēmējā, vai kapitālsabiedrību, kurā izšķirošā ietekme ir citai kapitālsabiedrībai, kurai vienlaikus ir izšķirošā ietekme attiecīgajā apakšuzņēmējā.
17.7. Pretendents iesniedz tā amatpersonas ar paraksta tiesībām izdotu pilnvaru, ja piedāvājumu neparaksta pretendenta amatpersona ar paraksta tiesībām.
17.8. Kā sākotnējo pierādījumu atbilstībai Konkursa dokumentos noteiktajām pretendentu atlases prasībām (nolikuma IV sadaļa) Pretendents ir tiesīgs iesniegt Eiropas vienoto iepirkuma procedūras dokumentu, tajā aizpildot II daļu “Informācija par ekonomikas dalībnieku”, III daļu “Izslēgšanas iemesli”, IV daļu “Atlases kritēriji”, VI daļu “Noslēguma apliecinājumi”. Pretendents iesniedz Eiropas vienoto iepirkuma procedūras dokumentu par katru personu, uz kuras iespējām tas balstās, lai apliecinātu, ka tā kvalifikācija atbilst paziņojumā par līgumu vai iepirkuma procedūras dokumentos noteiktajām prasībām, tajā aizpildot II daļu “Informācija par ekonomikas dalībnieku”, III daļu “Izslēgšanas iemesli”, IV daļu “Atlases kritēriji”, VI daļu “Noslēguma apliecinājumi”. Pretendents iesniedz Eiropas vienoto iepirkuma procedūras dokumentu par katru tā norādīto apakšuzņēmēju, kura sniedzamo pakalpojumu vērtība ir vismaz 10 000 eiro, tajā aizpildot II daļu “Informācija par ekonomikas dalībnieku”, III daļu “Izslēgšanas iemesli”, VI daļu “Noslēguma apliecinājumi”. Piegādātāju apvienība iesniedz atsevišķu Eiropas vienoto iepirkuma procedūras dokumentu par katru tās dalībnieku. Eiropas vienotais iepirkuma procedūras dokuments ir pieejams Elektronisko iepirkumu sistēmas tīmekļvietnē: espd.eis.gov.lv. Pasūtītājam jebkurā Konkursa stadijā ir tiesības prasīt, lai pretendents iesniedz visus vai daļu no dokumentiem, kas apliecina atbilstību paziņojumā par līgumu vai Konkursa dokumentos noteiktajām pretendentu atlases prasībām.
17.9. Nolikuma 14.1. un 14.2. punktā norādīto izslēgšanas nosacījumu esību iepirkuma komisija pārbauda attiecībā uz pretendentu, kuram būtu piešķiramas līguma slēgšanas tiesības, rīkojoties saskaņā ar Sabiedrisko pakalpojumu sniedzēju iepirkumu likuma 48. panta nosacījumiem un Starptautisko un Latvijas Republikas nacionālo sankciju likuma 11.1 panta nosacījumiem. Starptautisko un Latvijas Republikas nacionālo sankciju likuma 11.1 panta pirmajā daļā noteiktie izslēgšanas gadījumi netiek pārbaudīti pretendenta norādītajām personām, uz kuru iespējām pretendents balstās, lai apliecinātu, ka tā kvalifikācija atbilst nolikumā noteiktajām prasībām, uz personām, kurām pretendentā ir izšķirošā ietekme uz līdzdalības pamata normatīvo aktu par koncerniem izpratnē un apakšuzņēmējiem.
17.10. Pretendents var nomainīt apakšuzņēmēju, kura sniedzamo pakalpojumu vērtība ir vismaz 10 000 euro, vai personu, uz kuras iespējām pretendents balstās, lai apliecinātu, ka tā kvalifikācija atbilst nolikumā noteiktajām prasībām, ja tie atbilst nolikuma 14.1.punktā norādītajiem izslēgšanas nosacījumiem. Ja pretendents 10 darba dienu laikā pēc pieprasījuma izsniegšanas vai nosūtīšanas dienas neiesniedz dokumentus par jaunu paziņojumā par līgumu vai Konkursa dokumentos noteiktajām prasībām atbilstošu apakšuzņēmēju vai personu, uz kuras iespējām pretendents balstās, lai apliecinātu, ka tā kvalifikācija atbilst nolikumā noteiktajām prasībām, uz kuriem nav attiecināmi Sabiedrisko pakalpojumu sniedzēju iepirkumu likuma 48. panta otrajā daļā noteiktie izslēgšanas iemesli, Pasūtītājs izslēdz pretendentu no turpmākas dalības Konkursā.
17.11. Ja uz pretendentu, apvienības biedru, ja pretendents ir apvienība, vai personālsabiedrības biedru, ja pretendents ir personālsabiedrība, vai uz personām, kurām kandidātā vai pretendentā ir izšķirošā ietekme uz līdzdalības pamata normatīvo aktu par koncerniem izpratnē, vai uz pretendenta patieso labuma guvēju ir attiecināmi Sabiedrisko pakalpojumu sniedzēju iepirkumu likuma 48. panta otrās daļas 1., 4., 5., 6., 7., 8., 9., 10., 11., 12., 13. un 14. punktā minētie izslēgšanas nosacījumi un nav piemērojami Sabiedrisko pakalpojumu sniedzēju iepirkumu likuma 48. panta ceturtās daļas 2., 3., 4., 5. un 6. punktā noteiktie izņēmumi, Pasūtītājs rīkojas atbilstoši Sabiedrisko pakalpojumu sniedzēju iepirkumu likuma 49.panta pirmajā, otrajā, trešajā un ceturtajā daļā noteiktajam.

VI PIEDĀVĀJUMS

18. Piedāvājumu veido tehniskais un finanšu piedāvājums:
18.1. Tehniskais piedāvājums jāsagatavo saskaņā ar noteikto formu attiecīgajai iepirkuma daļai (2.pielikums) latviešu valodā, norādot pilnu informāciju, lai Pasūtītājam būtu iespējams pārliecināties par piedāvātās Preces atbilstību Pasūtītāja izvirzītajām prasībām.
18.2. Piedāvājumu izvērtēšanas laikā Pasūtītājs var pieprasīt preču paraugus, kuri Pretendentam jāiesniedz 5 (piecu) darba dienu laikā no pieprasījuma saņemšanas dienas. Paraugi iesniedzami bez apdrukas vai izšuvuma un pēc izvērtēšanas tie tiek atgriezti Pretendentam. 
18.3. Finanšu piedāvājums jāsagatavo saskaņā ar noteikto formu attiecīgajai iepirkuma daļai (2.pielikums), cenas norādot EUR bez PVN.
18.4. Attiecībā uz finanšu piedāvājuma sagatavošanu pretendentam jāievēro šādi nosacījumi:
18.4.1. Finanšu piedāvājumā norāda cenu, kurā ietilpst: Preces vērtība, darba izmaksas, piegāde, transportēšanas izmaksas, nodokļi (izņemot pievienotās vērtības nodokli), nodevas, muitas u.c. ar Preces piegādes līguma izpildi saistītās izmaksas; 
18.4.2. Piedāvājuma cena jānorāda ar precizitāti 2 (divas) zīmes aiz komata.
18.5. Finanšu piedāvājumā norādītajām cenām jābūt spēkā visā iepirkuma līguma darbības laikā un tās var tikt mainītas atbilstoši iepirkuma līguma noteikumiem.

VII PIEDĀVĀJUMU VĒRTĒŠANAS KĀRTĪBA

19. Piedāvājumu vērtēšanas kārtība
19.1. Visus ar iepirkuma norisi saistītos jautājumus risina Pasūtītāja izveidota iepirkuma komisija.
19.2. No sākuma komisija veic piedāvājumu noformējuma pārbaudi, kuras laikā komisija izvērtē, vai piedāvājums sagatavots un noformēts atbilstoši iepirkuma nolikuma II sadaļas prasībām. Ja piedāvājums neatbilst prasībām, komisijai, izvērtējot neatbilstību būtiskumu un ievērojot samērīguma principu, ir tiesības to noraidīt, un turpmāk iepirkumā tas tālāk netiek vērtēts.
19.3. Komisija pārbauda, vai Pretendents, tā darbinieks vai Pretendenta piedāvājumā norādītā persona nav konsultējusi vai citādi bijusi iesaistīta iepirkuma dokumentu sagatavošanā. Ja Pretendents, tā darbinieki vai Pretendenta piedāvājumā norādītā persona ir konsultējusi vai citādi bijusi iesaistīta iepirkuma sagatavošanā un ja šis apstāklis piegādātājam dod priekšrocības iepirkumā, tādējādi kavējot, ierobežojot vai deformējot konkurenci, attiecīgā Pretendenta piedāvājums tiek noraidīts. Komisija, konstatējot minētos apstākļus, pirms iespējamās Pretendenta noraidīšanas ļauj tam pierādīt, ka nav tādu apstākļu, kas attiecīgajam piegādātājam dotu jebkādas priekšrocības iepirkumā, tādējādi kavējot, ierobežojot vai deformējot konkurenci.
19.4. Iepirkuma komisija veic pretendenta tehniskā piedāvājuma atbilstības pārbaudi iepirkuma procedūras nolikuma prasībām. Ja pretendenta tehniskais piedāvājums neatbilst iepirkuma procedūras nolikuma prasībām, pretendents tiek izslēgts no turpmākās dalības iepirkuma procedūrā un tā piedāvājums tālāk netiek izskatīts.
19.5. Izvērtējot pretendenta finanšu piedāvājumu, Iepirkuma komisija pārbauda tā atbilstību iepirkuma nolikuma prasībām, kā arī pārbauda, vai pretendenta finanšu piedāvājumā nav aritmētisku kļūdu. Ja finanšu piedāvājums neatbilst iepirkuma nolikuma prasībām, pretendents tiek izslēgts no turpmākās dalības iepirkumā un tā piedāvājums tālāk netiek izskatīts. Iepirkuma komisija, konstatējot aritmētiskās kļūdas, šīs kļūdas izlabo un informē pretendentu par aritmētisko kļūdu labojumu un laboto piedāvājuma summu. Novērtējot un salīdzinot piedāvājumus, kuros bijušas aritmētiskas kļūdas, Iepirkuma komisija ņem vērā izlabotās cenas.
19.6. Iepirkuma komisija izvērtē, vai piedāvājums neatbilst šķietami nepamatoti lēta piedāvājuma pazīmēm. Ja Iepirkuma komisija konstatē, ka varētu būt saņemts šķietami nepamatoti lēts piedāvājums, tā pieprasa pretendentam detalizētu paskaidrojumu par būtiskajiem piedāvājuma nosacījumiem saskaņā ar Sabiedrisko pakalpojumu sniedzēju iepirkuma likuma 59.pantu.
19.7. Iepirkuma komisija veic pretendenta kvalifikācijas pārbaudi, vadoties no pretendenta iesniegtajiem pretendentu atlases dokumentiem, kā arī pārbaudot pretendentu atbilstību nolikumā izvirzītajām prasībām publiski pieejamās datubāzēs. Ja pretendents neatbilst iepirkuma nolikumā norādītajām pretendenta atlases prasībām, pretendents tiek izslēgts no turpmākās dalības iepirkumā.
19.8. Iepirkuma komisija ir tiesīga pretendentu kvalifikācijas, tehnisko un finanšu piedāvājumu atbilstības pārbaudi veikt tikai tam pretendentam, kuram būtu piešķiramas iepirkuma līguma slēgšanas tiesības.
19.9. Iepirkumu komisija attiecībā uz Pretendentu, kuram būtu piešķiramas līguma slēgšanas tiesības, pārbauda tā atbilstību Starptautisko un Latvijas Republikas nacionālo sankciju likuma prasībām.

20. Piedāvājuma izvēles kritērijs
20.1. Piedāvājuma izvēles kritērijs ir Nolikuma prasībām atbilstošs piedāvājums ar zemāko piedāvāto cenu par katrā iepirkuma daļā minēto preču plānoto apjomu kopā.
20.2. Ja divi vai vairāki Pretendenti kādā no iepirkuma daļām ir piedāvājuši vienādu cenu (visu daļā iekļauto preču salīdzināmo izmaksu kopsumma), Komisija izvēlas to pretendentu, kurš ir veicis lielākus nodokļu maksājumus valsts kopbudžetā pēdējā gadā, par kuru likumā noteiktajā kārtībā ir iesniegts gada pārskats.

21. Lēmumu pieņemšanas kārtība un pretendentu informēšana
21.1. Komisija lēmumus pieņem sēdēs. Komisija ir lemttiesīga, ja tās sēdē piedalās vismaz divas trešdaļas Komisijas locekļu, bet ne mazāk kā trīs locekļi.
21.2. Komisija lēmumu par iepirkuma rezultātiem pieņem ar balsu vairākumu. Ja iepirkuma komisijas locekļu balsis sadalās vienādi, izšķirošā ir komisijas priekšsēdētāja balss. Komisijas loceklis nevar atturēties no lēmuma pieņemšanas.
21.3. Lēmumu par iepirkuma rezultātiem pieņem Komisija saskaņā ar nolikuma 20.punktā noteikto piedāvājumu izvēles kritēriju.
21.4. Komisija var jebkurā brīdī pārtraukt iepirkumu, ja tam ir objektīvs iemesls.
21.5. Pēc lēmuma pieņemšanas visi pretendenti piecu darba dienu laikā tiek informēti par pieņemto lēmumu iepirkumā, informāciju nosūtot pa pastu, faksu vai elektroniski, izmantojot drošu elektronisko parakstu vai pievienojot elektroniskajam pastam skenētu dokumentu, vai nododot personīgi.

22. Lēmums par iepirkuma procedūras pārtraukšanu 
22.1. Pasūtītāja iepirkumu komisija var jebkurā brīdī pilnībā pārtraukt iepirkuma procedūru, ja tam ir objektīvs iemesls. 

23. Iepirkuma līguma noslēgšana
23.1. Iepirkumu komisijas lēmums un paziņojums par iepirkuma uzvarētāju, ar kuru tiks slēgts iepirkuma līgums, ir pamats iepirkuma līguma sagatavošanai. Līgums tiek slēgts par katru iepirkuma daļu atsevišķi uz pretendenta piedāvājuma pamata atbilstoši līguma projektam, kas pievienots nolikumam kā 3.pielikums, izņemot gadījumu, ja vairākās iepirkuma daļās līguma slēgšanas tiesības iegūst viens un tas pats pretendents.
23.2. Ja pretendents ir apvienība, apvienības dalībniekiem pirms iepirkuma līgumu noslēgšanas jāizveido personālsabiedrība (pilnsabiedrība), kurai jābūt reģistrētai Latvijas Republikas Uzņēmumu reģistrā vai attiecīgā ārvalsts reģistrā, un jāiesniedz Pasūtītājam personālsabiedrības (pilnsabiedrības) dibināšanas līguma (sabiedrības līgumu) kopija vai jānoslēdz sabiedrības līgums, vienojoties par apvienības dalībnieku atbildības sadalījumu, kurš jāiesniedz Pasūtītājam. Ja personālsabiedrība (pilnsabiedrība) ir reģistrēta attiecīgā ārvalsts reģistrā, jāiesniedz dokuments, kas apliecina minētās reģistrācija esamību. Par personālsabiedrības (pilnsabiedrības) reģistrāciju Latvija Republikas Uzņēmumu reģistrā Pasūtītājs pārliecinās, informāciju iegūstot publiskajā datubāzē.
23.3. Ja izraudzītais pretendents atsakās slēgt līgumu ar Pasūtītāju vai neparaksta to 5 (piecu) darba dienu laikā pēc līguma saņemšanas (neparakstīšana šādā gadījumā tiek uzskatīta par atsacīšanos slēgt līgumu), Komisija pieņem lēmumu slēgt līgumu ar nākamo pretendentu, kurš iesniedzis nolikumam atbilstošu saimnieciski visizdevīgāko piedāvājumu, vai pārtraukt iepirkumu, neizvēloties nevienu piedāvājumu.
23.4. 5 (piecu) darba dienu termiņš pēc pretendenta lūguma var tikt pagarināts, ja izraudzītajam pretendentam nav iespējams ievērot termiņu objektīvu iemeslu dēļ – sakarā ar nolikuma nosacījumu izpildi par personālsabiedrības izveidi (ja izraudzītais pretendents ir apvienība). 
23.5. Pirms lēmuma pieņemšanas par līguma noslēgšanu ar nākamo pretendentu, kurš iesniedzis nolikumam atbilstošu saimnieciski visizdevīgāko piedāvājumu (piedāvājumu ar zemāko cenu), Pasūtītājs izvērtē, vai tas nav uzskatāms par vienu tirgus dalībnieku kopā ar sākotnēji izraudzīto pretendentu, kurš atteicās slēgt iepirkuma līgumu ar Pasūtītāju. Ja tiek pieņemts lēmums slēgt līgumu ar nākamo pretendentu, kurš piedāvājis saimnieciski visizdevīgāko piedāvājumu (piedāvājumu ar zemāko cenu), bet tas atsakās slēgt līgumu vai neparaksta to 5 (piecu) darba dienu laikā pēc līguma saņemšanas, Pasūtītājs pieņem lēmumu pārtraukt iepirkumu, neizvēloties nevienu piedāvājumu.

24. Pielikumi
1. pielikums – Pieteikuma iesniegšanas ieteicamā forma; 
2. pielikums – Tehniskā specifikācija, tehniskā – finanšu piedāvājuma forma;
3. pielikums – Iepirkuma līguma projekts.


RP SIA “Rīgas satiksme”
Iepirkumu komisijas priekšsēdētāja 
K.Meiberga



1.pielikums
atklāta konkursa nolikumam
“Darba apavu, metinātāju apģērba, T-kreklu un cepuru piegāde RP SIA “Rīgas satiksme” darbinieku vajadzībām divu gadu periodam”
identifikācijas Nr. RS/2026/58

PIETEIKUMA IESNIEGŠANAI IETEICAMĀ FORMA
(uz pretendenta veidlapas)
Pieteikums par piedalīšanos atklātā konkursā
“Darba apavu, metinātāju apģērba, T-kreklu un cepuru piegāde RP SIA “Rīgas satiksme” darbinieku vajadzībām divu gadu periodam”
Identifikācijas Nr. RS/2026/58

1. IESNIEDZA
	Uzņēmuma pilns nosaukums
	

	Uzņēmuma reģistrācijas numurs un datums
	

	Juridiskā adrese
	

	Faktiskā adrese
	

	Bankas rekvizīti
	



2. KONTAKTPERSONA
	Vārds, uzvārds
	

	Tālr. / Fakss
	

	e-pasta adrese
	



3. PIETEIKUMS
Iepazinušies ar atklāta konkursa nolikumu un tā pielikumiem, mēs atbilstoši nolikuma prasībām iesniedzam piedāvājumu un apliecinām savu atbilstību atklāta konkursa nolikuma prasībām.
Piedāvājam nodrošināt pakalpojuma sniegšanu saskaņā ar konkursa tehniskās specifikācijas prasībām un līguma projekta nosacījumiem.
Iesniedzot piedāvājumu, mēs apliecinām, ka esam iepazinušies ar atklāta konkursa dokumentos noteiktajām prasībām, sapratuši tās un pilnībā piekrituši visiem noteikumiem, kā arī garantējam sniegto ziņu un dokumentu patiesumu un precizitāti. Apņemamies līguma piešķiršanas gadījumā pildīt visus atklāta konkursa nolikumam pievienotā līguma projektā noteiktos nosacījumus. 
Ar šo mēs apstiprinām, ka mūsu piedāvājums ir spēkā 6 (sešus) mēnešus, skaitot no datuma, kas atklāta konkursa nolikumā ir noteikts kā piedāvājumu iesniegšanas pēdējais termiņš.
Ar šo apliecinām, ka visa dokumentācija, kas iesniegta kopā ar šo pieteikumu, ir patiesa un var tikt pārbaudīta attiecīgās institūcijās, bankās un pie uzņēmuma klientiem.
Pretendenta vai visu piegādātāju apvienības dalībnieku (gadījumā, ja pretendents ir personu apvienība) vai pretendenta piesaistītā apakšuzņēmēja atbilstība mazā vai vidējā uzņēmuma definīcijai atbilstoši Eiropas Komisijas 2014.gada regulas Nr.651/2014 1.pielikuma 2.pantam: 
_______________________________________________________________________
(Jānorāda uzņēmuma nosaukums un vārds “atbilst” vai “neatbilst”. 
Piemēram: Pretendents SIA “xxx” – atbilst.        Pretendenta dalībnieks SIA “xxx” – neatbilst.)

Informējam, ka uzņēmuma patiesais labuma guvējs ir - [footnoteRef:1]_________________________ [1:  Pretendentam pieteikumā jānorāda tā patiesais labuma guvējs saskaņā ar Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma regulējumu.] 


Informējam, ka persona, kurai pretendentā ir izšķirošā ietekme uz līdzdalības pamata normatīvo aktu par koncerniem izpratnē, ir __________________________________________________ [footnoteRef:2] [2:  Norāda, ja pretendents ir atkarīgā sabiedrība Koncernu likuma izpratnē.] 


Apliecinām, ka pretendenta pārstāvētā uzņēmumā īpašumtiesības vairāk nekā 50% apmērā tieši vai netieši nepieder:
·  juridiskajai personai, vienībai vai struktūrai, kura reģistrēta Krievijas Federācijā;
· fiziskajai personai Krievijas pilsonim, vai fiziskās personas dubultpilsonības gadījumā viena no pilsonībām ir Krievijas Federācijas pilsonība;
· fiziskajai personai, kas dzīvo Krievijas Federācijā.
Kā arī apliecinām, ka plānotais darījums ar Pasūtītāju nenotiek iepriekš minēto personu vārdā vai vadībā. [footnoteRef:3] [3:  Apliecinājumā minētā informācija ir nepieciešama RP SIA “Rīgas satiksme”, lai izpildītu Noziedzīgi iegūtu līdzekļu legalizācijas un terorisma un proliferācijas finansēšanas novēršanas un Starptautisko un Latvijas Republikas nacionālo sankciju likumu un ES Padomes Regulas Nr. 833/2014 “Par ierobežojošiem pasākumiem saistībā ar Krievijas darbībām, kas destabilizē situāciju Ukrainā” prasības, un, ja RP SIA “Rīgas satiksme” neiegūst likumā noteikto klienta izpētes prasību izpildei nepieciešamo patieso informāciju un dokumentus apjomā, kas ļauj veikt pārbaudi pēc būtības, RP SIA “Rīgas satiksme” ir tiesīgā neuzsākt vai izbeigt darījuma attiecības ar darījuma partneri.] 


Paraksta pretendenta pārstāvis ar pārstāvniecības tiesībām vai tā pilnvarotā persona:
	Vārds, uzvārds
	

	Amats
	

	Paraksts
	

	Datums
	





2.pielikums
atklāta konkursa nolikumam
“Darba apavu, metinātāju apģērba, T-kreklu un cepuru piegāde RP SIA “Rīgas satiksme” darbinieku vajadzībām divu gadu periodam”
identifikācijas Nr. RS/2026/58

TEHNISKĀ SPECIFIKĀCIJA, TEHNISKĀ – FINANŠU PIEDĀVĀJUMA FORMA
Darba apavu, metinātāju apģērba, T-kreklu un cepuru piegāde RP SIA “Rīgas satiksme” darbinieku vajadzībām divu gadu periodam

	Atsevišķi faili:
	2.pielikums_1.daļa_sandales_sportiskas_TS_TP_FP

	
	2.pielikums_2.daļa_sandales_TS_TP_FP

	
	2.pielikums_3.daļa_aizsargkurpesS1_TS_TP_FP
2.pielikums_4.daļa_aizsargkurpesS3_TS_TP_FP
2.pielikums_5.daļa_puszābaki_TS_TP_FP
2.pielikums_6.daļa_puszābaki ar siltinājumu_TS_TP_FP
2.pielikums_7.daļa_īsie gumijas zābaki_TS_TP_FP
2.pielikums_8.daļa_garie gumijas zābaki_TS_TP_FP
2.pielikums_9.daļa_īsie siltie gumijas zābaki_TS_TP_FP
2.pielikums_10.daļa_garie siltie gumijas zābaki_TS_TP_FP
2.pielikums_11.daļa_metinātāju aizsargapavi_TS_TP_FP
2.pielikums_12.daļa_metinātāju stulmzābaki_TS_TP_FP
2.pielikums_13.daļa_ metinātaju apģērbs_TS_TP_FP
2.pielikums_14.daļa_ T-krekli_cepures_TS_TP_FP






3.pielikums
atklāta konkursa nolikumam
“Darba apavu, metinātāju apģērba, T-kreklu un cepuru piegāde RP SIA “Rīgas satiksme” darbinieku vajadzībām divu gadu periodam”
identifikācijas Nr. RS/2026/58
Līguma paraugs

LĪGUMS Nr. ____
Darba apavu, metinātāju apģērba, T-kreklu un cepuru piegāde RP SIA “Rīgas satiksme” darbinieku vajadzībām divu gadu periodam - __. iepirkuma daļā “____”  (precīzs teksts tiek noteikts atbilstoši iepirkuma daļai)
Rīgā
Datums skatāms laika zīmogā

Rīgas pašvaldības sabiedrība ar ierobežotu atbildību „Rīgas satiksme”, vien. reģ. Nr. 40003619950, turpmāk – Pasūtītājs, tās ______________________________ personā, kas rīkojas saskaņā ar _____________________________, no vienas puses, 
un 
__________________, vien. reģ. Nr.__________, turpmāk – Izpildītājs, tās ________________ personā, kas rīkojas saskaņā ____________________, no otras puses, katrs atsevišķi un abi kopā, turpmāk – Puse/Puses, pamatojoties uz Pasūtītāja rīkotās iepirkuma procedūras “Darba apavu, metinātāju apģērba, T-kreklu un cepuru piegāde RP SIA “Rīgas satiksme” darbinieku vajadzībām divu gadu periodam” (identifikācijas Nr. RS/2026/58) ___. daļas rezultātiem, noslēdz šādu līgumu, turpmāk – Līgums:

1. LĪGUMA PRIEKŠMETS
1.1. Izpildītājs ar saviem spēkiem un līdzekļiem Pasūtītāja uzdevumā apņemas piegādāt darba apavus, metinātāju apģērbu, T- kreklus un cepures RP SIA “Rīgas satiksme” darbinieku vajadzībām - (precīzs teksts tiek noteikts atbilstoši iepirkuma daļai) (turpmāk – Prece), saskaņā ar Līguma 1.pielikumā ietverto tehnisko un finanšu piedāvājumu, kā arī Līgumā norādītajiem piegādes termiņiem.
1.2. Pasūtītājs ir tiesīgs Līguma darbības laikā (attiecībā uz iepirkuma 1.-12. daļu un 14.daļu) iegādāties no Izpildītāja citas līdzīgas Preces (1. – 12. iepirkuma daļā - nestandarta izmēra darba apavus un 14. iepirkuma daļā – nestandarta izmēra (sākot no 5XL) T-kreklus ar garām vai īsām piedurknēm), kas nav norādītas Līguma 1.pielikumā, ar nosacījumu, ka šo Preču kopējā cena nepārsniedz 10 % no Līgumā 3.1.punktā norādītās Līguma kopējās summas un katras Preces cena nav lielāka par 10% no vidējās tirgus cenas attiecīgajam Preces veidam. 

2. LĪGUMA DARBĪBAS TERMIŅŠ UN IZBEIGŠANA
2.1. Līgums stājas spēkā ar tā abpusējas parakstīšanas dienu un ir spēkā līdz Pušu saistību pilnīgai izpildei.
2.2. Pasūtītājs pasūta Preci līdz brīdim, kad ir pagājuši 2 (divi) gadi no Līguma spēkā stāšanās dienas vai Līguma kopējā summa ir sasniegusi Līguma 3.1. punktā minēto kopējo darījuma summu (atkarībā no tā, kurš no nosacījumiem iestājas pirmais). Pasūtītājam ir tiesības pagarināt Līguma termiņu, līdz Līguma kopējā summa sasniedz Līguma 3.1.punktā noteikto kopējo summu.
2.3. Līgums var tikt izbeigts pirms termiņa jebkurā brīdī, Pusēm par to rakstiski vienojoties vai vienpusēji, Līgumā noteiktajā kārtībā.
2.4. Izpildītājam ir tiesības vienpusēji pirms termiņa izbeigt Līgumu, par to rakstveida paziņojot Pasūtītājam, ja Pasūtītājs Līgumā noteiktajā termiņā neveic maksājumus par saņemtajām Precēm, ar noteikumu, ka maksājuma kavējums pārsniedz 30 (trīsdesmit) dienas un minētais trūkums nav novērsts 10 (desmit) dienu laikā no Izpildītāja rakstveida brīdinājuma saņemšanas.
2.5. Pasūtītājam ir tiesības vienpusēji pirms termiņa izbeigt Līgumu, bez jebkādu zaudējumu atlīdzības pienākuma sakarā ar Līguma izbeigšanu, rakstiski brīdinot par to Izpildītāju 1 (vienu) mēnesi iepriekš. Šajā gadījumā Pasūtītājam pienākums ir veikt savstarpējos norēķinus ar Izpildītāju atbilstoši faktiski saņemtajām Precēm, ko apliecina abpusēji parakstīta Preču pavadzīme-rēķins. 

3. LĪGUMA SUMMA UN NORĒĶINU KĀRTĪBA
3.1. Līguma kopējā darījuma summa ir EUR ____ (summa tiek noteikta saskaņā ar attiecīgajai iepirkuma daļai finanšu piedāvājumā noteikto, papildus paredzot 10% rezervi 1.2. punktā noteikto preču iegādei), neieskaitot pievienotās vērtības nodokli (turpmāk – PVN), PVN likme tiks piemērota saskaņā ar spēkā esošo Pievienotās vērtības nodokļa likumu. 
3.2. Preces cenā ietvertas visas izmaksas, kas saistītas ar Preces vērtību, transportu, nodokļiem un nodevām (izņemot PVN), muitas u.c. ar Līguma izpildi saistītās izmaksas.
3.3. Samaksa par Preci tiek veikta 30 (trīsdesmit) dienu laikā pēc Preces piegādes, pieņemšanas Līgumā noteiktajā kārtībā un Preču pavadzīmes-rēķina saņemšanas, pārskaitot attiecīgo summu uz Izpildītāja Preču pavadzīmē-rēķinā norādīto bankas kontu. 
3.4. Preču pavadzīmēs-rēķinos Izpildītājam ir obligāti jānorāda šī Līguma numurs.
3.5. Pasūtītājs neatbild par maksājuma nokavējumu, kas radies kredītiestāžu  iekšējo  darījumu  rezultātā, ja maksājumi kredītiestādē iemaksāti savlaicīgi.
3.6. Pasūtītājam ir tiesības neapgūt līguma kopējo summu pilnā apmērā.
3.7. Finanšu piedāvājumā norādītās cenas var tikt mainītas (palielinātas vai samazinātas) vienu reizi Līguma darbības laikā, sākot ar 2027.gada ____ (12 mēneši pēc līguma noslēgšanas), veicot cenu indeksāciju un piemērojot Latvijas Republikas Centrālās statistikas pārvaldes noteiktos patēriņa cenu indeksus (pārmaiņas) patēriņa grupai “Darba apģērba ražošana” (NACE kods C14.23)”.
3.8. Indeksācija tiek veikta, ja līguma 3.7. punktā minētās indeksa (pārmaiņu) svārstības ir vismaz 5%. Cenu indeksus (pārmaiņas) nosaka, salīdzinot iepriekšējā pilnā ceturkšņa pirms piedāvājuma iesniegšanas datus ar attiecīgā pilnā ceturkšņa datiem pēc 12 (divpadsmit) mēnešiem. Ja minēto datu salīdzināšanas rezultātā konstatēts cenu indeksu palielinājums par vismaz 5 %, Finanšu piedāvājumā norādītās cenas attiecīgi palielina. Ja minēto datu salīdzināšanas rezultātā konstatēts cenu indeksu samazinājums par vismaz 5%, Finanšu piedāvājumā norādītās cenas attiecīgi samazina.
3.9. Ja Izpildītājs vēlas ierosināt cenu indeksāciju, pamatojoties uz Līguma 3.7. punktu, tas iesniedz Pasūtītājam rakstisku lūgumu, pievienojot atbilstošu ierosināto cenu indeksāciju pamatojošu Latvijas Republikas Centrālās statistikas pārvaldes izdotu izziņu. 
3.10. Ja Pasūtītājs vēlas ierosināt cenu indeksāciju, pamatojoties uz Līguma 3.7. punktu, tas iesniedz Izpildītājam attiecīgu papildus vienošanās pie Līguma projektu, pievienojot atbilstošu ierosināto cenu indeksāciju pamatojošu Latvijas Republikas Centrālās statistikas pārvaldes izdotu izziņu.
3.11. Izmaiņas Līguma 2.pielikumā (Finanšu piedāvājumā) norādītajās cenās, pamatojoties uz Līguma 3.7. punktu, tiek veiktas, Pusēm par to rakstiskā veidā noslēdzot papildu vienošanos pie Līguma.

4. PRECES PASŪTĪŠANA, PIEGĀDES UN PIEŅEMŠANAS KĀRTĪBA
4.1. Preču piegāde notiek pa daļām saskaņā ar Preces pasūtījumu, ko veic Pasūtītāja pilnvarotā persona, kas norādīta Līguma 10.1.1. apakšpunktā (turpmāk – Pasūtītāja pilnvarotā persona), nosūtot Izpildītājam pasūtījumu (turpmāk - Pasūtījums) uz Līguma 10.1.2. apakšpunktā norādītās Izpildītāja pilnvarotās personas e-pasta adresi, norādot Preces daudzumu, izmērus, piegādes vietu un citu nepieciešamo informāciju. Pasūtītājam ir tiesības mainīt plānotos iegādes apjomus Līguma kopējās summas ietvaros. Pasūtītājam nav pienākuma pasūtīt visu Preces apjomu.
4.2. Izpildītājs piegādā Preci pasūtījumā norādītajā piegādes vietā (struktūrvienības Rīgas teritorijas robežās), kuru noteikusi Pasūtītāja pilnvarotā persona, 14 (četrpadsmit) dienu laikā no pasūtījuma veikšanas dienas.
4.3. Pasūtītāja pilnvarotā persona, pieņemot no Izpildītāja Preci, 3 (trīs) darba dienu laikā pārbauda  tās daudzuma  un  kvalitātes  atbilstību  Līguma  noteikumiem un pavadzīmē - rēķinā norādītajam. Atbilstības gadījumā Pasūtītājs paraksta Preces piegādes pavadzīmi-rēķinu, kas kļūst par šī Līguma neatņemamu sastāvdaļu. Ja tiek konstatēts, ka Preces veids vai daudzums neatbilst dokumentiem, no pavadzīmes – rēķina nepiegādātās Preces tiek svītrotas vai tiek veikti labojumi Preču daudzumā, un veikts pavadzīmes – rēķina pārrēķins  - novērtējums naudas izteiksmē.
4.4. Ja Prece ir Līguma noteikumiem neatbilstošā kvalitātē vai konstatējama citāda neatbilstība Līguma noteikumiem, Pasūtītāja pilnvarotā persona 5 (piecu) darba dienu laikā par konstatētajiem  trūkumiem sastāda neatbilstības pieteikumu un nosūta to Izpildītāja pilnvarotajai personai uz elektroniskā pasta adresi. Tādā gadījumā tiek uzskatīts, ka Preces piegāde nav veikta un Pasūtītājs, ja minētie trūkumi netiek novērsti Preces piegādes termiņa ietvaros vai Izpildītājs nepierāda, ka neatbilstības pieteikumā norādītie trūkumi vai neatbilstības nav pamatoti, piemēro līgumsodu Piegādātājam atbilstoši 6.4. punktā noteiktajai kārtībai līdz brīdim, kamēr Izpildītājs nenovērsīs konstatētās nepilnības.
4.5. Ja tiek konstatēti Preces trūkumi vai neatbilstības, Izpildītājam 3 (trīs) darba dienu laikā jāveic atbilstošas Preces piegāde vai, ja ir piegādāts neatbilstošs Preces daudzums, atlikušo Preču piegāde. Izpildītājam ir pienākums 10 (desmit) dienu laikā par saviem līdzekļiem izvest neatbilstošo Preci no Pasūtītāja teritorijas. 
4.6. Izpildītājam 2 (divu) darba dienu laikā pēc neatbilstības pieteikuma saņemšanas jāatsūta rakstisks paskaidrojums par neatbilstības pieteikumā norādītajiem trūkumiem/neatbilstībām. Izpildītājam ir tiesības atsūtīt savu pārstāvi neatbilstības pieteikumā norādīto trūkumu/neatbilstību novērtēšanai. 
4.7. Ja Izpildītājs nepilda 4.6. punkta noteikumus un nesniedz argumentētu skaidrojumu vai pierādījumus, ka neatbilstības pieteikumā norādītie trūkumi/neatbilstības nav patiesas, tiek uzskatīts, ka Izpildītājs piekrīt neatbilstības pieteikumā minētajiem trūkumiem vai neatbilstībām. 
4.8. Ja Izpildītājs nepiekrīt Pasūtītāja neatbilstības pieteikumā norādītajiem Preces trūkumiem vai neatbilstībām, Puses strīda izšķiršanā vai trūkuma vai neatbilstības konstatēšana var pieaicināt neatkarīgu ekspertu ekspertīzes veikšanai. Ja ekspertīzē tiek konstatēts, ka Precei ir trūkumi vai neatbilstības, Izpildītājs sedz ekspertīzes izmaksas. 
4.9. Pasūtītāja pilnvarotā persona paraksta Preces piegādes pavadzīmi-rēķinu tikai pēc neatbilstības pieteikumā minēto trūkumu un neatbilstību novēršanas.

5. PRECES KVALITĀTE
5.1. Izpildītājs garantē, ka piegādātā Prece ir jauna un atbilst Tehniskajā specifikācijā noteiktajām prasībām. 
5.2. [bookmark: _Hlk8818870]Izpildītājs nodrošina piegādātajai Precei garantijas laiku vismaz 12 (divpadsmit) mēnešus (precīzs gatantijas laiks tiks noteikts saskaņā ar pretendenta iesniegto tehnisko piedāvājumu iepirkumā), skaitot no Preču piegādes un Pušu abpusēji parakstīta pieņemšanas – nodošanas akta vai Izpildītāja iesniegtās pavadzīmes parakstīšanas. Garantija attiecas uz izgatavošanas defektiem, bojājumiem, kas radušies, transportējot Preci, kā arī uz to, ka Prece saglabās savas īpašības garantijas laikā.
5.3. Līgumā norādītajā garantijas laikā Izpildītājs bez maksas nodrošina Preces nomaiņu un piegādi uz Pasūtītāja pilnvarotās personas norādīto adresi.
5.4. Pasūtītāja pilnvarotā persona par konstatētajiem Preces bojājumiem un/vai trūkumiem paziņo Izpildītājam, nosūtot neatbilstības pieteikumu uz Izpildītāja pilnvarotās personas elektronisko e-pasta adresi un paziņojot pa tālruni. Pieteikumā norāda Līguma numuru, īsu Preces bojājumu aprakstu, atrašanās vietu, pieteicēja vārdu, uzvārdu, ieņemamo amatu un tālruņa numuru. Neatbilstības pieteikuma iesniegšanas laiku fiksē uz Pasūtītāja atbildīgās personas elektroniskās pasta atskaites par piegādāto elektronisko pastu (piegāde uz adresāta serveri) izdrukas un tas var kalpot par pamatu soda sankciju piemērošanai. 
5.5. Izpildītājs nodrošina Preces nomaiņu 14 (četrpadsmit) darba dienu laikā no neatbilstības pieteikuma nosūtīšanas dienas. 

6. PUŠU TIESĪBAS, PIENĀKUMI UN ATBILDĪBA
6.1. Puses ir savstarpēji atbildīgas par otrai Pusei nodarītajiem zaudējumiem, ja tie radušies vienas Puses vai tās darbinieku, kā arī šīs Puses līguma izpildē iesaistīto trešo personu darbības vai bezdarbības, kā arī rupjas neuzmanības, ļaunā nolūkā izdarīto darbību vai nolaidības rezultātā.
6.2. Šajā Līgumā noteikto saistību neizpildīšanas gadījumā vainīgā Puse atlīdzina otrai Pusei zaudējumus, bet Līgumā noteiktajos gadījumos maksā arī līgumsodus, ievērojot normatīvajos aktos noteiktos līgumsoda apmēra ierobežojumus. Līgumsoda summas netiek ieskaitītas zaudējumu segšanā.
6.3. Līgumsoda samaksa neatbrīvo Puses no to pienākumu izpildes, kā arī no ar savu darbību nodarīto  zaudējumu atlīdzināšanas pienākuma.
6.4. Par Preces piegādes termiņu  nokavēšanu Pasūtītājam ir tiesības piemērot Izpildītājam līgumsodu  0,1% apmērā no termiņā nepiegādātās Preces vērtības par katru nokavēto dienu.
6.5. Ja Izpildītājs Preci vai tās daļu nepiegādā ilgāk par 20 (divdesmit) dienām no Līguma 4.1.punktā noteiktā piegādes termiņa vai atsakās no piegādes, Pasūtītājs ir tiesīgs vienpusēji izbeigt Līgumu. 
6.6. Par Līgumā noteikto Preces bojājumu vai trūkumu novēršanas termiņa  nokavējumu Pasūtītājam ir tiesības piemērot Izpildītājam līgumsodu 0,1 % apmērā no Preces vērtības par  katru  nokavēto  dienu.
6.7. Par piegādātās Preces samaksas termiņu neievērošanu Izpildītājam ir tiesības piemērot Pasūtītājam līgumsodu 0,1 % apmērā no nokavēto maksājumu summas par katru nokavēto  dienu.
6.8. Līguma 6.4., 6.6. un 6.7. punktos noteiktajā gadījumā kopējais kādai no Pusēm piemērojamais līgumsods par saistību neizpildi noteiktajā termiņā nepārsniedz kopumā 10% no neizpildītās saistības apmēra.
6.9. Pasūtītājam ir tiesības ieturēt līgumsodu no Izpildītājam izmaksājamās summas. 
6.10. Izpildītājam ir pienākums saskaņot ar Pasūtītāju apakšuzņēmēja piesaistīšanu, ja apakšuzņēmējam nododamo darbu apjoms pārsniedz 10 000,00 EUR no Līguma kopējās darījuma summas cenas.
6.11. Līguma neizdevīgums, pārmērīgi zaudējumi, būtiskas nelabvēlīgas izmaiņas izejmateriālu, darbaspēka un citā tirgū, kā arī izpildes grūtības un citi līdzīgi apstākļi nav pamats Līguma izbeigšanai no Izpildītāja puses.
6.12. Pasūtītājam ir tiesības izbeigt Līgumu vienpusējā kārtā pirms termiņa, ja  līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
6.13. Pasūtītājam ir tiesības izbeigt Līgumu vienpusējā kārtā pirms termiņa, ja Izpildītājs vai Izpildītāja amatpersonas, Līguma izpildē iesaistītie Izpildītāja darbinieki ir atzīti par vainīgiem noziedzīgā nodarījumā vai konkurences tiesību pārkāpumā, kas saistīts ar Līguma noslēgšanas procedūru vai izpildi. Ja Līgums tiek pārtraukts šajā punktā noteiktajā gadījumā, Pasūtītājam ir tiesības pieprasīt no Izpildītāja līgumsodu 2 (divu) līgumcenas apmērā, kas noteikta Līguma 3.1.punktā, apmērā.
6.14. Izpildītājam ir pienākuma ievērot Sadarbības ar darījumu partneriem pamatprincipus, kuri publicēti Pasūtītāja mājaslapā: sadarbibas_ar_darijumu_partneriem_pamatprincipi_2025.pdf. Gadījumā, ja Izpildītājs neievēro šos pamatprincipus, Pasūtītājs ir tiesīgs lauzt Līgumu.

7. KONFIDENCIALITĀTE
7.1. Puses apņemas neizpaust trešajām personām ar Līguma izpildi iegūto, to rīcībā esošo jebkādu tehnisko, juridisko un finansiālo informāciju par otru Pusi un tās komercdarbību. Visa šāda informācija tiek uzskatīta par ierobežotas pieejamības informāciju, un tā nedrīkst tikt izpausta vai padarīta publiski pieejama bez Puses rakstiskas piekrišanas. Šim noteikumam nav laika ierobežojuma un uz to neattiecas Līguma darbības termiņš.
7.2. Informācija netiek uzskatīta par ierobežotas pieejamības informāciju, ja tā kļuvusi publiski pieejama vai tiek publicēta saskaņā ar normatīvajos aktos noteiktajām prasībām (piemēram, iekļauta grāmatvedības sagatavotos publiska rakstura pārskatos un atskaitēs u.tml.). Līguma un tā pielikumu teksts, kā arī informācija par Līguma cenu un izpildi (piegādi, Līguma pirmstermiņa izbeigšanu, piemērotajiem līgumsodiem u.c.) nav uzskatāma par ierobežotas pieejamības informāciju.
7.3. Informācijas neizpaušanas noteikumi neattiecas arī uz gadījumiem, kad normatīvie akti attiecīgo informāciju klasificē kā vispārpieejamu informāciju, kā arī gadījumos, ja šo informāciju pieprasa normatīvajos aktos noteiktas kompetentas institūcijas vai organizācijas, kurām uz to ir likumīgas tiesības.

8. NEPĀRVARAMA VARA
8.1. Puse tiek atbrīvota no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi nepārvaramas varas iestāšanās rezultātā pēc Līguma parakstīšanas dienas kā posts vai nelaime, kuru nebija iespējams ne paredzēt, ne novērst. Šāda nepārvarama vara ietver sevī notikumus, kuri izriet ārpus Pušu kontroles un atbildības (dabas katastrofas, ūdens plūdi, uguns nelaime, zemestrīce un citas stihiskas nelaimes, kā arī karš un karadarbība, streiki, jauni valsts vai pašvaldības likumi vai kādi citi normatīvie akti un citi apstākļi, kas neiekļaujas Pušu iespējamās kontroles robežās).
8.2. Pusei, kas nokļuvusi nepārvaramas varas apstākļos, bez kavēšanās jāinformē par to otra Puse rakstiski 3 (trīs) darba dienu laikā pēc nepārvaramas varas iestāšanās un  ziņojumam jāpievieno izziņa, kuru izsniedz kompetentas iestādes un kura satur minēto apstākļu apstiprinājumu.
8.3. Ja minēto apstākļu dēļ šis Līgums nedarbojas ilgāk par 3 (trīs) mēnešiem, katrai Līguma Pusei ir tiesības atteikties no Līguma izpildes, par to rakstveidā brīdinot otru Pusi vismaz 15 (piecpadsmit) dienas iepriekš. Šajā gadījumā neviena Līguma Puse nevar prasīt atlīdzināt zaudējumus, kas radušies dotā Līguma laušanas rezultātā.

9. APAKŠUZŅĒMĒJU NOMAIŅA
9.1. Izpildītājs nav tiesīgs bez saskaņošanas ar Pasūtītāju veikt konkursa piedāvājumā norādīto apakšuzņēmēju nomaiņu un iesaistīt papildu apakšuzņēmējus Līguma izpildē.
9.2. Pasūtītājs nepiekrīt apakšuzņēmēja nomaiņai, ja pastāv kāds no šādiem nosacījumiem:
9.2.1. piedāvātais apakšuzņēmējs neatbilst konkursa dokumentos noteiktajām apakšuzņēmējiem izvirzītajām prasībām;
9.2.2. tiek nomainīts apakšuzņēmējs, uz kura iespējām konkursā Izpildītājs balstījies, lai apliecinātu savas kvalifikācijas atbilstību paziņojumā par līgumu un iepirkuma procedūras dokumentos noteiktajām prasībām, un piedāvātajam apakšuzņēmējam nav vismaz tāda pati kvalifikācija, uz kādu konkursā Izpildītājs atsaucies, apliecinot savu atbilstību iepirkuma procedūrā noteiktajām prasībām, vai tas atbilst Sabiedrisko pakalpojumu sniedzēju iepirkuma likuma 48.panta pirmajā daļā, paziņojumā par līgumu vai iepirkuma procedūras dokumentos minētajiem pretendentu izslēgšanas nosacījumiem;
9.2.3. piedāvātais apakšuzņēmējs, kura veicamo pakalpojumu vērtība ir vismaz 10 000 EUR, atbilst konkursa nolikumā minētajiem pretendentu izslēgšanas nosacījumiem;
9.2.4. apakšuzņēmēja maiņas rezultātā tiktu veikti tādi grozījumi Izpildītāja piedāvājumā, kas, ja sākotnēji būtu tajā iekļauti, ietekmētu piedāvājuma izvēli atbilstoši iepirkuma procedūras dokumentos noteiktajiem piedāvājuma izvēles kritērijiem;
9.2.5. kad izmaiņas, ja tās tiktu izdarītas sākotnējā piedāvājumā, būtu ietekmējušas piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.
9.3. Pasūtītājs piekrīt piedāvājumā norādītā apakšuzņēmēja nomaiņai, ja uz jauno apakšuzņēmēju nav attiecināmi Sabiedrisko pakalpojumu sniedzēju iepirkuma likuma 67. panta trešās daļas nosacījumi, un nepastāv 7.2. punktā norādītie šķēršļi, šādos gadījumos:
9.3.1. piedāvājumā norādītais apakšuzņēmējs ir rakstveidā paziņojis par atteikšanos piedalīties Līguma izpildē;
9.3.2. piedāvājumā norādītais apakšuzņēmējs atbilst konkursa nolikumā norādītajiem izslēgšanas nosacījumiem. 
9.4. Pārbaudot jaunā apakšuzņēmēja atbilstību, Pasūtītājs piemēro Sabiedrisko pakalpojumu sniedzēju iepirkuma likuma 48. pantu. 
9.5. Pasūtītājs pieņem lēmumu atļaut vai atteikt Izpildītāja apakšuzņēmēju nomaiņu vai jaunu apakšuzņēmēju iesaistīšanu Līguma izpildē iespējami īsā laikā, bet ne vēlāk kā piecu darbdienu laikā pēc tam, kad ir saņēmis visu informāciju un dokumentus, kas nepieciešami lēmuma pieņemšanai. 
10. STRĪDU RISINĀŠANA
10.1. Visus strīdus, kas izriet no Līguma, Puses risina savstarpējās pārrunās. Ja strīds pārrunās netiek atrisināts 30 kalendāro dienu laikā, to izskata Latvijas Republikas vispārējās instances tiesā saskaņā ar Latvijas Republikas normatīvajiem aktiem.

11. CITI LĪGUMA NOTEIKUMI
11.1. Puses nosaka, ka ar Līguma izpildi saistītos jautājumus risinās Pušu pilnvarotās personas: 
10.1.1. no Pasūtītāja puses – __________________, tālr: ________________, e-pasts: _________________________; 
10.1.2. no Izpildītāja puses – __________________, tālr: ________________, e-pasts: _________________________
10.1.3. Pilnvarotajām personām ir tiesības pieteikt un pieņemt Preces, saskaņot piegādes laikus, parakstīt Preču pavadzīmes-rēķinus, nosūtīt neatbilstības pieteikumus, risināt garantijas jautājums, kā arī risināt citus jautājumus, kas saistīti ar Līguma izpildi. Minētās personas nav pilnvarotas izdarīt grozījumus Līgumā un tā pielikumā.
11.2. Par Izpildītāja informēšanu par darba vides riskiem, Pasūtītājs nozīmē atbildīgo personu – ____________________, tālr:___________, e-pasts:__________________.
11.3. Visa informācija, kas saistīta ar Līguma izpildi Pušu strīda gadījumā par oficiālu tiks uzskatīta, ja tā noformēta kā rakstveida komunikācija, t.sk., Pušu pilnvaroto personu sarakste, kas veikta, izmantojot e-pasta adreses.
11.4. Nevienai no Pusēm nav tiesību nodot savas tiesības un pienākumus trešajai personai bez otras līgumslēdzējas Puses rakstiskas piekrišanas.
11.5. Kādam no šī Līguma noteikumiem zaudējot spēku likuma grozījumu gadījumā, Līgums nezaudē spēku tā pārējos punktos, un šajā gadījumā Pušu pienākums ir piemērot Līgumu atbilstoši spēkā esošajiem normatīvajiem aktiem.
11.6. Par Līguma grozījumiem un papildinājumiem Puses rakstiski vienojas. Rakstiskās vienošanās pievienojamas Līgumam un tās kļūst par šī Līguma neatņemamu sastāvdaļu.
11.7. Jautājumus, kas nav atrunāti šajā Līgumā, Puses risina saskaņā ar Latvijas Republikā spēkā esošajiem normatīvajiem aktiem.
11.8. Līguma nodaļu nosaukumi izmantoti teksta pārskatāmībai un tie nevar tikt izmantoti Līguma noteikumu interpretācijai un skaidrošanai.
11.9. Pasūtītājam ir šādi sertifikāti: ISO 9001 “Kvalitātes pārvaldības sistēmas. Prasības”, ISO 45001 “Arodveselības un darba drošības pārvaldības sistēmas. Prasības un lietošanas norādījumi” un ISO 50001 “Energopārvaldības sistēmas. Prasības un lietošanas norādījumi” standartiem.
11.10. Līgums ar pielikumiem parakstīts ar drošu elektronisko parakstu, kas satur laika zīmogu. Līguma parakstīšanas datums ir pēdējā pievienotā droša elektroniskā paraksta un tā laika zīmoga datums. Katrai Pusei ir pieejams abpusēji parakstīts Līgums elektroniskā formātā.

